
Antropológiai nemmeghatározási módszerek összehasonlító vizsgálata avar kori humán csontleleteken

Kulcsszavak: történeti embertan; nemmeghatározás; módszerek; medencecsont; Baja–Jankó-dűlő
A történeti embertani vizsgálatok egyik alapvető lépése a vizsgált egyén biológiai nemének meghatározása. A téma jelentősége miatt sok kutató foglalkozott a nemmeghatározási módszerekkel, és napjainkra sokféle eljárás áll rendelkezésre, azonban ezek hatékonysága eltérő lehet, különösen történeti embertani anyagok esetében. Ezért elengedhetetlen a módszerek  vizsgálata. Jelen kutatásomban a medenceöv csontjainak antropológiai nemmeghatározási módszereire összpontosítottam, különböző eljárások gyűjtésével és összehasonlításával.
Kettős megközelítést alkalmaztam: először irodalmi áttekintést végeztem a hazai és nemzetközi gyakorlatban elfogadott nemmeghatározási eljárásokról, majd gyakorlati vizsgálatokat folytattam egy avar kori temetőből származó humán csontanyagon. A vizsgálati anyag 40 egyén csontvázát tartalmazta, beleértve a jól és rosszul megőrződött eseteket is.A gyakorlati tesztek során összehasonlítottam a magyarországi antropológiai gyakorlatban elterjedt Éry és munkatársainak 1963-as módszerét két nemzetközileg elismert eljárással (Bruzek 2002-es morfológiai módszere és a DSP2 metrikus módszer). Az eredményeket három szempont szerint értékeltem: vizsgálhatóság, használhatóság és eredményesség.Vizsgálhatóság terén Éry módszere bizonyult a leghatékonyabbnak, mivel ezzel a módszerrel a legtöbb egyénnemi meghatározás sikerült. Ugyanakkor a két másik módszer nem maradt el lényegesen. A használhatóság szempontjából a DSP2 mutatkozott a legjobbnak, hiszen objektív mérésekre épül, míg a másik két módszer kvalitatív osztályozáson alapul. Eredményesség szempontjából Bruzek morfológiai módszere volt a legmegbízhatóbb a férfiak, nők és indifferens kategóriákba való besorolás során.
Vizsgálataim alapján úgy látom, hogy mindhárom tesztelt módszer alkalmas a Kárpát-medencei történeti embertani anyagok neme meghatározására. Ugyanakkor felhívtam a figyelmet a hazai módszer hiányosságaira, amelyek további kutatásokat és fejlesztéseket igényelnek. Javaslom, hogy Bruzek morfológiai módszerét és/vagy a DSP2 metrikus módszert integráljuk a vizsgálati protokollba, hogy párhuzamos alkalmazásukkal növelhessük a nemmeghatározási eljárások hatékonyságát és megbízhatóságát.




